Ανακοίνωση για την έναρξη νέας έρευνας δυνάμει του άρθρου 12 του κανονισμού (ΕΚ) αριθ. 384/96 του Συμβουλίου, όσον αφορά τα μέτρα αντιντάμπινγκ που εφαρμόζονται στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας

(2000/C 227/04)

Η Επιτροπή έλαβε αίτηση δυνάμει του άρθρου 12 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία με τον κανονισμό (ΕΚ) αριθ. 905/98 του Συμβουλίου(2), (εφεξής "βασικός κανονισμός"), για να ερευνήσει κατά πόσον τα μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 603/1999 του Συμβουλίου, της 15ης Μαρτίου 1999(3), στις εισαγωγές σπάγκων για δεσίματα και δεματιάσματα από πολυπροπυλένιο, καταγωγής Πολωνίας, έχουν επηρεάσει τις τιμές μεταπώλησης ή τις μεταγενέστερες τιμές πώλησης στην Κοινότητα.

1. Αίτηση επανεξέτασης

Η αίτηση υποβλήθηκε στις 26 Ιουνίου 2000, από την Liaison Committee of EU Twine, Cordage & Netting Industries (Eurocord, εφεξής "η αιτούσα"), για λογαριασμό του κοινοτικού κλάδου παραγωγής.

2. Προϊόν

Το υπό εξέταση προϊόν είναι σπάγκοι για δεσίματα ή δεματιάσματα από πολυπροπυλένιο (εφεξής "σπάγκοι"). Οι σπάγκοι αυτοί χρησιμοποιούνται στον γεωργικό τομέα, ειδικότερα για το δέσιμο δεματιών που παραλαμβάνουν στη συνέχεια χορτοσυλλεκτοδετικές ή παρόμοιες μηχανές.

Το προϊόν παρασκευάζεται σε διαφορετικά πάχη (μέτρα ανά kg) και με ποικίλες προδιαγραφές όσον αφορά π.χ. την αντοχή στους κόμβους και την τάση εφελκυσμού, τον αριθμό στροφών/γύρων ανά μέτρο, το χρώμα, τη σταθεροποίηση στις υπεριώδεις ακτίνες και τον ινιδισμό. Το υπό εξέταση προϊόν υπάγεται επί του παρόντος στον κωδικό ΣΟ ex 5607 41 00.

3. Παροχή πληροφοριών

Η αιτούσα παρείχε επαρκείς πληροφορίες σύμφωνα με τις οποίες οι δασμοί αντιντάμπινγκ που επιβλήθηκαν στους σπάγκους καταγωγής Πολωνίας δεν συνεπάγονται οιαδήποτε μεταβολή ή σημαντική μεταβολή των τιμών μεταπώλησης ή των μεταγενέστερων τιμών πώλησης στην Κοινότητα. Πράγματι, τα στοιχεία που περιέχονται στην αίτηση αποδεικνύουν ότι οι τιμές εξαγωγής και οι τιμές μεταπώλησης του υπό εξέταση προϊόντος στην Κοινότητα μειώθηκαν σημαντικά μετά την επιβολή των μέτρων αντιντάμπινγκ, με αποτέλεσμα την αύξηση του ντάμπινγκ που παρεμπόδισε τα επιδιωκόμενα επανορθωτικά αποτελέσματα των μέτρων.

4. Διαδικασία

Η Επιτροπή, αφού καθόρισε, κατόπιν διαβουλεύσεων με τη συμβουλευτική επιτροπή, ότι η αίτηση υποβλήθηκε από τον κοινοτικό κλάδο παραγωγής ή για λογαριασμό του και ότι υπάρχουν επαρκή αποδεικτικά στοιχεία που δικαιολογούν την έναρξη έρευνας, αρχίζει νέα έρευνα όσον αφορά τις εισαγωγές σπάγκων καταγωγής Πολωνίας, σύμφωνα με το άρθρο 12 παράγραφος 1 του βασικού κανονισμού.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγια στους παραγωγούς-εξαγωγείς και στους εισαγωγείς οι οποίοι έλαβαν μέρος στην έρευνα που οδήγησε στην επιβολή των υφιστάμενων μέτρων και τους οποίους αφορά η αίτηση.

Οι αρχές της Πολωνίας θα ενημερωθούν για την έναρξη της νέας έρευνας και θα λάβουν αντίγραφο της αίτησης και του ερωτηματολογίου για τους παραγωγούς-εξαγωγείς.

Ενδεχομένως, θα ζητηθούν πληροφορίες και από τους κοινοτικούς παραγωγούς.

Άλλοι παραγωγοί-εξαγωγείς και εισαγωγείς καλούνται να επικοινωνήσουν πάραυτα με την Επιτροπή για να διαπιστώσουν εάν ενέχονται ή όχι στη νέα έρευνα. Στην πρώτη περίπτωση, οφείλουν να ζητήσουν αντίγραφο του ερωτηματολογίου το συντομότερο δυνατό, και το αργότερο εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι όλα τα ερωτηματολόγια πρέπει να συμπληρωθούν εντός της προθεσμίας που ορίζεται στην παράγραφο 5 της παρούσας ανακοίνωσης. Η αίτηση για την αποστολή ερωτηματολογίου υποβάλλεται γραπτώς στην κατωτέρω διεύθυνση και πρέπει να περιλαμβάνει την ονομασία, τη διεύθυνση, τον αριθμό τηλεφώνου, τηλεομοιοτυπίας, τη διεύθυνση ηλεκτρονικού ταχυδρομείου ή/και τον αριθμό τηλετύπου του ενδιαφερόμενου μέρους.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να υποβάλουν αποδεικτικά στοιχεία. Ειδικότερα, οι εξαγωγείς, οι εισαγωγείς και οι κοινοτικοί παραγωγοί έχουν τη δυνατότητα να παράσχουν διευκρινίσεις όσον αφορά τις τιμές εξαγωγής και μεταπώλησης του υπό εξέταση προϊόντος στην Κοινότητα.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

5. Προθεσμία

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της πα/ρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας. Η εν λόγω προθεσμία ισχύει επίσης για τα ενδιαφερόμενα μέρη που δεν αναφέρονται στην αίτηση και, επομένως, είναι προς το συμφέρον των εν λόγω μερών να έλθουν αμέσως σε επαφή με την Επιτροπή στην κατωτέρω διεύθυνση: Ευρωπαϊκή Επιτροπή , Γενική Διεύθυνση Εμπορίου,

Διεύθυνση Γ,

DM 24 - 8/81,

Rue de la Loi/Wetstraat 200 , Β - 1049 Βρυξέλλες . Φαξ (32-2) 295 65 05 Τέλεξ: COMEU Β 21877.

6. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 75 της 20.3.1999, σ. 1.